 (
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)[image: ][image: ]


Κυριακή, 11 Οκτωβρίου 2026

ΔΕΛΤΙΟ ΤΥΠΟΥ

Ευρείας κλίμακας θαλάσσια επιχείρηση δυτικά της Χίου - Κατάσχεση άνω των 360 κιλών ακατέργαστης κάνναβης σε Ι/Φ σκάφος και σύλληψη δύο αλλοδαπών 

Τις πρώτες πρωινές ώρες χθες, κατόπιν αξιοποίησης πληροφοριών, Περιπολικό σκάφος Λ.Σ.-ΕΛ.ΑΚΤ. (Π.Λ.Σ.) του Κεντρικού Λιμεναρχείου Χίου επανδρωμένο από στελέχη του Κλιμακίου Ειδικών Αποστολών εντόπισε και αναχαίτισε ιστιοφόρο (Ι/Φ) σκάφος σημαίας Κροατίας, στη θαλάσσια περιοχή 6.5 ν.μ. νότια της νήσου Αντίψαρων, δυτικά της Χίου. 
Παράλληλα την επιχείρηση συνέδραμε δεύτερο Π.Λ.Σ. της Λιμενικής Αρχής της Χίου με επιβαίνουσα ομάδα βατραχανθρώπων της Μονάδας Υποβρυχίων Αποστολών Λ.Σ.-ΕΛ.ΑΚΤ. Ακολούθησε νηοψία και έλεγχος των διαμερισμάτων του Ι/Φ, που είχε ως αποτέλεσμα την ακινητοποίηση των δύο (02) αλλοδαπών επιβαινόντων (υπηκόων Ουκρανίας) καθώς και τον εντοπισμό είκοσι επτά (27) χειραποσκευών, οι οποίες περιείχαν πλήθος αεροστεγώς στεγανοποιημένων πλαστικών συσκευασιών με ακατέργαστη κάνναβη.
Το Ι/Φ σκάφος μεταφέρθηκε στο λιμένα Χίου, όπου η Περιφερειακή Ομάδα Δίωξης Ναρκωτικών (Π.Ο.ΔΙ.Ν) του Κεντρικού Λιμεναρχείου Χίου που χειρίζεται την υπόθεση, προέβη στη σύλληψη των δύο (02) αλλοδαπών για παράβαση της νομοθεσίας περί ναρκωτικών (Ν. 4139/2013) και την κατάσχεση: 

· τριακοσίων εξήντα κιλών και επτακοσίων γραμμαρίων μεικτού βάρους (360,7 kg) ακατέργαστης κάνναβης,
· του ιστιοφόρου σκάφους,
· χρηματικού ποσού δύο χιλιάδων ευρώ (2.000,00€),
· ενός (01) φορητού υπολογιστή (laptop),
· έξι (06) συσκευών κινητής τηλεφωνίας.

Η νέα αυτή σημαντική κατάσχεση ενισχύει την ασπίδα προστασίας των θαλάσσιων συνόρων της χώρας και αποτυπώνει τη συνεχιζόμενη και κλιμακούμενη προσπάθεια που καταβάλλουν καθημερινά η Δίωξη Ναρκωτικών του Λ.Σ.-ΕΛ.ΑΚΤ., τα πληρώματα των Περιπολικών Σκαφών και οι Ειδικές Δυνάμεις των Λιμενικών Αρχών, σε συνεργασία με την αρμόδια Διεύθυνση Δίωξης Ναρκωτικών και Λαθρεμπορίου (ΔΙ.ΔΙ.ΝΑ.Λ.) του Αρχηγείου Λ.Σ.-ΕΛ.ΑΚΤ. Με διαρκή, στοχευμένη και εντατική επιχειρησιακή δράση, το Λιμενικό Σώμα - Ελληνική Ακτοφυλακή παραμένει σε επιφυλακή επαγρυπνώντας σε κάθε θαλάσσια οδό που μπορεί να αξιοποιηθεί για τη διακίνηση παράνομων ναρκωτικών ουσιών.
[bookmark: _GoBack]Συγκρατείται ότι η αξιοποίηση της πληροφορίας που περιήλθε από τη Διεύθυνση Ασφάλειας και Προστασίας Θαλασσίων Συνόρων (Δ.Α.Π.ΘΑ.Σ.) του Αρχηγείου Λ.Σ.-ΕΛ.ΑΚΤ. αφορούσε ύποπτο ιστιοφόρο (Ι/Φ) σκάφος σημαίας Κροατίας, το οποίο πιθανόν να εμπλεκόταν σε κύκλωμα διακίνησης μεταναστών ή άλλων αδικημάτων. 
Προανάκριση διενεργείται από την Π.Ο.Δ.Ι.Ν. του Κεντρικού Λιμεναρχείου Χίου, ενώ η Δ.Α.Π.ΘΑ.Σ. συνδράμει με κλιμάκιό της, προκειμένου, σε συνεργασία με την ανωτέρω Λιμενική Αρχή, να διερευνηθεί η συμμετοχή των εμπλεκομένων και σε άλλες παράνομες δραστηριότητες αναφορικά με κυκλώματα διακίνησης μεταναστών.
Η εκτιμώμενη αξία της κατασχεθείσας ποσότητας αγγίζει το ένα εκατομμύριο ογδόντα δύο χιλιάδες και εκατό ευρώ(1.082.100 €).
Διαθέσιμο οπτικοακουστικό υλικό έχει αναρτηθεί στο www.hcg.gr

